b'\n_START_ARTICLE_\nAnkeriasmonnit\n_START_SECTION_\nLajit ja anatomia\n_START_PARAGRAPH_\nVarhaisimmat ankeriasmonnien heimoon kuuluvien lajien fossiilit on ajoitettu plioseenikaudelle. Nyky\xc3\xa4\xc3\xa4n heimoon kuuluu l\xc3\xa4hteest\xc3\xa4 riippuen 13\xe2\x80\x9316 sukua ja noin 90\xe2\x80\x93113 lajia. Toisinaan keuhkomonnien heimo (Heteropleustidae) luetaan ankeriasmonnien alaheimoksi. Ruumiinrakenteeltaan heimon kalat ovat pitkulaisia ja ankeriasmaisia. Suurimmat lajit, kuten j\xc3\xa4ttikonnamonni (Clarias gariepinus) ja Dinotopterus cunningtoni voivat saavuttaa 150\xe2\x80\x93175 cm:n pituuden. Tyypillisi\xc3\xa4 piirteit\xc3\xa4 ankeriasmonnilajeille ovat kuonon 4 hyvin pitk\xc3\xa4\xc3\xa4 viiksiparia ja hyvin pitk\xc3\xa4t selk\xc3\xa4- ja per\xc3\xa4ev\xc3\xa4t, jotka voivat olla yhtyneet py\xc3\xb6rehk\xc3\xb6n pyrst\xc3\xb6ev\xc3\xa4n kanssa. Useimmilla heimon lajeista ei ole rasvaev\xc3\xa4\xc3\xa4. Ankeriasmonneille tunnusomaista on kidusten takana sijaitsevat pensasmaiset elimet, joiden avulla ne voivat hengitt\xc3\xa4\xc3\xa4 happea suoraan ilmasta. Silm\xc3\xa4t ovat tyypillisesti pienet ja osa lajeista on sokeita ja el\xc3\xa4v\xc3\xa4t luolissa.\n_START_SECTION_\nLevinneisyys ja elintavat\n_START_PARAGRAPH_\nAnkeriasmonneja tavataan Afrikasta, Syyriasta ja er\xc3\xa4ist\xc3\xa4 muista L\xc3\xa4hi-id\xc3\xa4n valtioista sek\xc3\xa4 Etel\xc3\xa4- ja Kaakkois-Aasiasta, alueelta, joka ulottuu Intiasta Jaavalle ja Filippiineille. Konnamonnilta (Clarias batrachus) tunnetaan populaatio Floridasta, jonne se on levinnyt akvaarioista p\xc3\xa4\xc3\xa4stettyjen ja kalasnviljelyslaitoksilta karanneiden yksil\xc3\xb6iden vuoksi. Ankeriasmonnilajit el\xc3\xa4v\xc3\xa4t lammikoissa ja j\xc3\xa4rviss\xc3\xa4, jotkut my\xc3\xb6s nopeasti virtaavissa joissa. Ne pystyv\xc3\xa4t hengitt\xc3\xa4m\xc3\xa4\xc3\xa4n happea ilmasta, joten selviytyv\xc3\xa4t my\xc3\xb6s kuivista kausista ja er\xc3\xa4\xc3\xa4t lajit my\xc3\xb6s kaivautuvat mutaan. Osa ankeriasmonneista voivat voimakkaiden vatsaeviens\xc3\xa4 avulla my\xc3\xb6s liikkuakuivalla maalla lammikosta toiseen. Heimon kalojen ravintoa ovat pienemm\xc3\xa4t kalat ja selk\xc3\xa4rangattomat el\xc3\xa4imet. _NEWLINE_Er\xc3\xa4\xc3\xa4t lajit kuten j\xc3\xa4ttikonnamonni ja konnamonni ovat arvostettuja ja t\xc3\xa4rkeit\xc3\xa4 ruokakaloja. Niit\xc3\xa4 kasvatetaan kalanviljelyslaitoksissa mmun muassa Kaakkois-Aasiassa.'